લગભગ બે દાયકા સુધી મુસ્લિમોનો અડધા જેસલેમ પર કબજો રહ્યો. પછી ૧૯૬૭માં ઇઝરાયેલ અને આરબ દેશો વચ્ચે થયેલા સિક્સ ડે વોરમાં ઇઝરાયેલે પૂર્વ જેસલેમ પર પણ કબજો કર્યો હતો. એ સાથે જ ઇઝરાયેલે આખા જેસલેમ પર કબજો કર્યો અને ત્યારથી આ વિવાદ વકર્યો. ઈઝરાયલે એ પહેલાં ૧૯૦૯માં સ્થપાયેલા તેલ અવીવને પોતાની રાજધાની બનાવેલી તેથી તેની રાજધાની તેલ અવીવ રહી. ઈઝરાયલે જેસલેમને પોતાની રાજધાની સત્તાવાર રીતે જાહેર કરી છે પણ તેનો વહીવટ તેલ અવીવથી જ ચાલે છે. જેરૂસલેમમાં સતત ઘર્ષણ થયા કરે છે તેથી ઈઝરાયલ લશ્કર ત્યાં ખડકાયેલું છે પણ રાજધાની તરીકે તેને માન્યતા નથી મળી. ઇઝરાયેલની સંસદ અને વડાપ્રધાનનું અધિકૃત નિવાસસ્થાન પણ પશ્ચિમ જેસલેમમાં બનાવાયું છે, પરંતુ દુનિયાભરના દેશો વિવાદાસ્પદ જેસલેમને ઇઝરાયેલની રાજધાની માનતા નથી. આ કારણસર જ ઇઝરાયેલને માન્યતા આપતા ૮૬ દેશોના દૂતાવાસ પણ જેરૂસલેમમાં નહીં પરંતુ તેલ અવીવમાં છે. ઇઝરાયેલ આખા જેસલેમ પર પોતાનું આધિપત્ય હોવાનો દાવો કરે છે પણ આરબ દેશો અને યૂ.એન. આ દાવાને માન્ય ગણતા નથી. બીજી તરફ પેલેસ્ટાઇન પણ જેસલેમને પોતાના ભાવિ રાષ્ટ્રની રાજધાની માને છે. ઇઝરાયેલ ૧૯૬૭ પહેલાંની સરહદોને માન્ય ગણે અને ઇઝરાયેલે કબજે કરેલા પ્રદેશમાં પેલેસ્ટાઇનની સ્થાપના થાય તો જ ઇઝરાયેલ-પેલેસ્ટાઇન વિવાદનું સમાધાન થાય તેવી આંતરરાષ્ટ્રીય સ્તરે માન્યતા છે.